REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/138-24

16. oktobar 2024. godine

B e o g r a d

ZAPISNIK

SA 18. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 16. OKTOBRA 2024. GODINE

Sednica je počela u 17,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Olja Petrović, Miloljub Albijanić, Dane Stanojčić, Aleksandar Jugović, Goran Milić, Stefan Kitanović, Đorđe Komlenski, Branimir Jovanović, Branko Lukić, Jelena Milošević i Stefan Janjić.

Sednici nisu prisustvovali članovi Odbora: Snežana Paunović, Miroslav Aleksić, Dragana Rakić i Vojislav Mihailović.

Sednici je prisustvovao Marko Milošević, zamenik člana Snežane Paunović.

Predsednik Odbora je obrazložio da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1.- 8. predloženog dnevnog reda.

Na predlog predsednika, Odbor je jednoglsano prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika jednoglasno utvrdio dnevni red 18. sednice, u celini:

D n e v n i r e d:

- usvajanje zapisnika sa 14, 15, 16. i 17. sednice Odbora -

1. Razmatranje ostavke koju je na funkciju narodnog poslanika podneo Vladan Zagrađanin (01 broj:118-2366/24 od 10. oktobra 2024. godine);

2. Razmatranje zahteva prof. dr Mirke Lukić Šarkanović, narodnog poslanika, za ostvarivanje prava na isplatu mesečne naknade na ime zakupa stana u Beogradu (21 broj: 120-2255/24 od 27. septembra 2024. godine);

3. Razmatranje zahteva Povernika za informacije od javnog značaja i zaštitu podataka o ličnosti za zasnivanje radnog odnosa sa novim licima na neodređeno vreme u 2024. godini (21 broj: 112-1817/24 od 26. jula 2024. godine);

4. Razmatranje zahteva Komisije za kontrolu državne pomoći za zasnivanje radnog odnosa sa novim licima na neodređeno vreme u 2024. godini (21 broj: 112-1902/24 od 7. avgusta 2024. godine);

5. Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja u Četrnaestom sazivu, održanoj 26. septembra 2024. godine (21 Broj: 120-2262/24 od 30. septembra 2024. godine);

6. Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja u Četrnaestom sazivu, održanoj 27. septembra 2024. godine (21 Broj: 120-2264/24 od 30. septembra 2024. godine);

7. Razmatranje obaveštenja generalnog sekretara o izricanju mere održavanja reda na Prvoj sednici Drugog redovnog zasedanja Narodne skupštine u 2024. godini, održanoj 8. oktobra 2024. godine (21 Broj: 120-2356/24 od 9. oktobra 2024. godine);

8. Razmatranje obaveštenja generalnog sekretara o izricanju mere održavanja reda na Prvoj sednici Drugog redovnog zasedanja Narodne skupštine u 2024. godini, održanoj 10. oktobra 2024. godine (21 Broj: 120-2390/24 od 11. oktobra 2024. godine).

\* \* \*

Pre prelaska na rad po utvrđenom dnevnom redu Odbor je jednoglasno, bez primedaba, usvojio zapisnike sa 14, 15, 16. i 17. sednice Odbora.

**Prva, Druga, Treća, Četvrta, Peta, Šesta, Sedma i Osma tačka dnevnog reda:** Razmatranje ostavke koju je na funkciju narodnog poslanika podneo Vladan Zagrađanin; Razmatranje zahteva prof. dr Mirke Lukić Šarkanović, narodnog poslanika za ostvarivanje prava na isplatu mesečne naknade na ime zakupa stana u Beogradu; Razmatranje zahteva Povernika za informacije od javnog značaja i zaštitu podataka o ličnosti i Komisije za kontrolu državne pomoći za zasnivanje radnog odnosa sa novim licima na neodređeno vreme u 2024. godini; Razmatranje obaveštenja generalnog sekretara o izricanju mera održavanja reda na sednici Drugog vanrednog zasedanja u Četrnaestom sazivu, održanoj 26. i 27. septembra 2024. godine; Razmatranje obaveštenja generalnog sekretara o izricanju mere održavanja reda na Prvoj sednici Drugog redovnog zasedanja Narodne skupštine u 2024. godini, održanoj 8. i 10. oktobra 2024. godine

Predsednik Odbora je napomenuo da će Odbor, s obzirom na to da je prihvaćen predlog za objedinjenu raspravu po tačkama 1.- 8. dnevnog reda, u skladu sa članom 157. stav 2. Poslovnika, po završetku rasprave odlučivati o svakoj tački dnevnog reda posebno.

Pre nego što je otvorio raspravu, predsednik Odbora je obavestio prisutne da je ostavka Vladana Zagrađanina overena u skladu sa zakonom kojim se uređuje overavanje potpisa, i u zakonskom roku predata na pisarnicu Narodne skupštine. U vezi sa tačkom 2. koja se odnosi na zahtev prof. dr Mirke Lukić Šarkanović za zakup stana u Beogradu ukazao je da imenovana sa prebivalištem u Veterniku, kao i da je dokumentacija koju je priložila uz zahtev uredna.

U vezi sa tačkama 3. i 4. pojasnio je da se radi o zahtevima za davanje saglasnosti za zasnivanje radnog odnosa sa novim licima u službi Poverenika za informacije od javnog značaja i zaštitu podataka o ličnosti i Komisije za kontrolu državne pomoći, kao i da sednici, na njegov poziv prisustvuju Milan Marinović, Poverenik za informacije od javnog značaja i zaštitu podataka o ličnosti i Dragica Jorgović, član Saveta Komisije za kontrolu državne pomoći, koji će obrazložiti podnete zahteve.

U vezi sa tačkama 5. - 8. obavestio je prisutne da su Odboru, uz obaveštenja generalnog sekretara o merama koje su izrečene narodnim poslanicima zbog povrede reda na sednici Narodne skupštine; dostavljeni i izvodi iz stenografskih beležaka.

U diskusiji su učestvovali: Milan Marinović, Dragica Jorgović, Jelena Milošević, Stefan Janjić, Branko Lukić, Miloljub Albijanić, Đorđe Komlenski i Milenko Jovanov.

Milan Marinović je obrazložio zahtev za pribavljanje saglasnosti za zasnivanje radnog odnosa sa 13 novih lica u 2024. godini činjenicom da je obim posla u Službi Poverenika u porastu, imajući u vidu da je nadležnost rada Povernika od 2021. godine znatno proširena. Naglasio je da je za traženi broj novozaposlenih, kako je to i predviđeno Kadrovskim planom za 2024. godinu, Ministarstvo finansija dalo saglasnost, te da su obezbeđena finansijska sredstva za isplatu plata. Ukazao je i na već opštepoznatu situaciju koja se odnosi na više hiljada organa javne vlasti u Srbiji (mesne zajednice, centri za socijalnirad, domovi zdravlja, osnovne škole, obdaništa, muzeji, biblioteke i sl.) koji su od izmene zakona na udaru zloupotrebe prava na slobodan pristup informacijama od javnog značaja.

Dragica Jorgović je obrazložila zahtev za zapošljavanje šest novih lica u Službi Komisije za kontrolu državne pomoći, ističući da se oblast kontrole državne pomoći ne izučava na fakultetitima univerziteta u Srbiji, te da je s tim u vezi Komisija zaključila sporazum s Pravnim fakultetom u Beogradu radi školovanja stručnjaka iz oblasti zaštite konkurencije, kao i da su za zapošljavanje traženog broja izvršilaca obezbeđena sredstva za isplatu plata u Budžetu Republike Srbije za ovu godinu.

Jelena Milošević je obraćajući se Povereniku ukazala da iako lokalnoj samoupravi upućen zahtev za pristup informacijama od javnog značaja, nije dobila traženi podatak o tome koliko je koštala rekonstrukcija glavnog gradskog trga u Nišu, uključujući i tvrđavski most. Postavila je i pitanje vezano za zloupotrebu podataka o ličnosti na ekološkim protestima i nedozvoljenim metodama za prepoznavanje lica koje su, kako je navela, evidentno korišćene; navela je i da su u pojedinim medijima objavljeni privatni ugovori zaključeni između pojedinica i kompanije Rio Tinto i upitala Povernika da li je možda, s tim u vezi, bilo zloupotreba od strane nekih organa ili funkcionera ili su možda potpisnici ugovora iste učinili dostupnim javnosti.

Poverenik je odgovarajući Jeleni Milošević informisao prisutne da je u toku rad radne grupe na izmeni i dopuni Zakona o slobodnom pristupu informacijama od javnog značaja, čiji je cilj da se pomenuta zloupotreba prava koju koristi jedan broj advokata eliminiše i da se nada da će se u skorije vreme rešiti ova situacija. Naveo je i da je na njegovu inicijativu, nakon osamnaest godina, uvedena kazna za „ćutanje administracije“. U vezi sa pitanjem zloupotrebe zaštite podataka o ličnosti na ekološkim protestima, obavesto je prisutne da je izvršen nadzor u policijskim upravama u Beogradu, Nišu, Kragujevcu i u drugim gradovima, i da je ustanovljeno da tom prilikom nije korišćen sistem za prepoznavanje lika u cilju jedinstvene identifikacije lica. Istakao je i da Poverenik u odnosu na sredstva javnog informisanja nema nadležnost nad radom medija da bi mogao da ustanovi ko je medijima dostavio informaciju o pomenutim ugovorima.

Stefan Janjić je je povodom mera koje su izrečene narodnim poslanicima Zdravku Ponošu, Srđanu Milovojeviću i Jeleni Pavlović, izneo stav da su iste po njemu sporne, jer imenovani nisu izrekli ni psovke ni uvrede da bi mogao da bude primenjn član 109. Poslovnika, i citirao je izvode iz stenografskih beležaka u prilog svojoj tvrdnji. Ukazao je i da je tendenciozno da su sve mere izrečene poslanicima opozicije. Apsurd je, kako je naveo, što nije izrečena opomena poslaniku Bakarecu koji je izrekao jednu od najbrutalnijih uvreda narodnom poslaniku Zdravku Ponošu, dobacivši mu „ đubre jedno ustaško“. Navedenu uvredu su čuli svi u sali, ali se ista ne nalazi u stenografskim beleškama.

Milenko Jovanov je, povodom mere koja je izrečena Jeleni Pavlović, pojasnio da nije bila sporna sadržina njenog govora već zloupotreba kartice; da Odbor nije drugostepeni organ i da prema važećim odredbama Poslovnika predsedavajući izriče opomene, a Odbor novčanu sankciju. Iz tog razlog će, ukoliko dođe do izmene Poslovnika, insistirati da se novčane sankcije realizuju u Generalnom sekretarijatu.

Jelena Milošević je istakla da Poslovnik mora da se primenjuju po istim aršinima, da nema problem da glasa za kažnjavanje poslanika opozicije ukoliko je kazna zaslužena, i da bi glasala za opomene izrečene pojedinim poslanicima opozicije da je opomena bila izrečena i Nebojši Bakarecu.

Branko Lukić je u vezi sa opomenom koja je izrečena Jeleni Pavlović, a koja je član poslaničke grupe kojoj pripada Branko Lukić, pojasnio da u konkretnoj situaciji nije bilo zloupotrebe kartice, već da je došlo do omaške, odnosno zamene kartice poslanica koje sede jedna pored druge; da Jelena Pavlović nije dobacivala, već je kažnjena dok je sa Poslovnikom u ruci zahtevala od predsedavajuće da joj vrati dva minuta od vremena koja su joj, po njenom mišljenju uskraćena. Neprimereno je, kako je dalje istakao, da se kažnjavaju samo poslanici opozicije, jer atmosferu u Skupštini kreira vladajuća koalicija.

Milenko Jovanov je prokomentarisao izlaganje B. Lukića ukazavši da je predsedavajuća, po njegovom mišljenju, propustila da za opisanu situaciju primeni član 127. stav 2. Poslovnika i izrekne meru udaljenja sa sednice.

Miloljub Albijanić je istakao da će uvek glasati za novčanu kaznu u slučaju kada je izrečena opomena jer Odbor, prema Poslovniku, nema ovlašćenje da preispituje opomenu koja je na plenumu već izrečena.

Milenko Jovanov je citirao odredbe članova 108. i 114. Poslovnika koji regulišu obavezu i ovlašćenje Odbora da ukoliko su zbog povrede reda na sednici Narodne skupštine izrečene disciplinske mere izriče novčanu kaznu u propisanim iznosima. U vezi sa iznetim stavom da vladajuća koalicija određuje atmosferu u Skupštini, istakao je da se tim stavom ne slaže jer, kako je naveo, svi imaju odgovornost, svako od poslanika koji sedi u sali, s obzirom na to da svako na svoj način kreira tu atmosferu.

Đorđe Komlenski je povodom diskusije o ovlašćenju Odbora da odlučuje o kaznama istakao da je glasanje Odbora povodom izrečenih opomena izlišno i apsurdno, jer je to, prema njegovom mišljenju obaveza za generalni sekretarijat a ne Odbor, koji i ne treba da odlučuje o kazni. Podvukao je da je potrebno da se samo konstatuje da je opomena izrečena i da li je visina novčane kazne adekvatno određena.

Stefa Janjić se nije složio sa stavom da se na Odboru rutinski glasa za novčanu kaznu, jer Odbor glasanjem odlučuje da li će neki poslanik biti kažnjen iil ne, jer je nemoguće, kako je naveo, da predsedavajući sednicom bude uvek u pravu.

Po zaključenju diskusije, Odbor je odlučivao o svakoj tački dnevnog reda pojedinačno.

Odbor je, povodom **Prve tačke dnevnog reda**, na predlog predsednika, jednoglasno, usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Vladana Zagrađanina, izabranog sa Izborne liste „IVICA DAČIĆ - PREMIJER SRBIJE“, nastupio slučaj iz člana 131. stav 2. tačka 6) Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština, u smislu člana 133. istog zakona, konstatuje da je imenovanom prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa čl. 134. i 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

Odbor je povodom **Druge tačke dnevnog reda**, na predlog predsednika, jednoglasno prihvatio zahtev narodnog poslanika prof. dr Mirke Lukić Šarkanović i doneo Rešenje o ostvarivanju prava na isplatu mesečne naknade na ime zakupa stana u Beogradu, počev od 1. oktobra 2024. godine, do 1. oktobra 2025. godine.

Odbor je povodom **Treće tačke dnevnog reda**, na predlog predsednika, jednoglasno prihvatio zahtev Poverenika za informacije od javnog značaja i zaštitu podataka o ličnosti i doneo odluku o davanju saglasnosti za zasnivanje radnog odnosa na neodređeno vreme sa 13 novih lica, u 2024. godini.

Odbor je povodom **Četvrte tačke dnevnog reda**, na predlog predsednika, jednoglasno prihvatio zahtev Komisije za kontrolu državne pomoći i doneo odluku o davanju saglasnosti za zasnivanje radnog odnosa na neodređeno vreme sa 6 novih lica, u 2024. godini.

Odbor je povodom **Pete tačke dnevnog reda**, na predlog predsednika, većinom glasova, doneo odluku o novčanoj kazni kojom se Zdravko Ponoš, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je povodom **Šeste tačke dnevnog reda**, na predlog predsednika, većinom glasova, doneo odluku o novčanoj kazni:

- kojom se Miloš Parandilović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena);

- kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate narodnog poslanika, u iznosu od 11.521,83 dinara (jedna opomena);

- kojom se Srđan Milivojević, narodni poslanik na stalnom radu u Narodnoj skupštini, kažnjava novčanom kaznom u visini od 20% osnovne plate narodnog poslanika, u iznosu od 23.043,67dinara (dve opomene);

Odbor je povodom **Sedme tačke dnevnog reda**, na predlog predsednika, većinom glasova, doneo odluku o novčanoj kazni kojom se Aleksandar Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 11.521,83 dinara (jedna opomena).

Odbor je povodom **Osme tačke dnevnog reda**, na predlog predsednika, većinom glasova, doneo odluku o novčanoj kazni kojom se Jelena Pavlović, narodni poslanik u Narodnoj skupštini, kažnjava novčanom kaznom u visini od 20% osnovne plate u iznosu od 23.043,67dinara (dve opomene).

\*\*\*

Sednica je završena u 18,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov